Ram Navami WB | রামনবমীতে অস্ত্র নিয়ে, ডিজের তালে উদ্দাম নৃত্যে শোভাযাত্রা বিজেপি, বজরঙ্গীদের

কলকাতা: দেশজুড়ে মহাসমারোহে পালিত হচ্ছে রামনবমী (Ram Navami 2023)। এই উপলক্ষে দেশবাসীকে শুভেচ্ছা ও অভিনন্দন জানিয়েছেন রাষ্ট্রপতি দ্রৌপদী মুর্মু (President Droupadi Murmu), প্রধানমন্ত্রী নরেন্দ্র মোদি (PM Narendra Modi), কংগ্রেস নেতা রাহুল গান্ধীসহ (Rahul Gandhi) তাবড় নেতারা। রাজ্যের মুখ্যমন্ত্রী মমতা বন্দ্যোপাধ্যায় (CM Mamata Banerjee) এবং তৃণমূলের সর্বভারতীয় সাধারণ সম্পাদক অভিষেক বন্দ্যোপাধ্যায়ও (Abhishek Banerjee) রাজ্যবাসীকে শুভেচ্ছা জানান। এদিকে, রামনবমী উপলক্ষে বিজেপি (BJP) বৃহস্পতিবার অস্ত্র (Sashtra) মিছিল করে। প্রায় সব জেলাতেই এই কর্মসূচি পালিত হয়েছে। ডিজে (DJ) বাজিয়ে উদ্দাম নাচ, খোলা তরোয়াল নিয়ে শক্তি প্রদর্শন করে। কোথাও যাতে অশান্তি, গন্ডগোল না বাধে তার জন্য জেলা প্রশাসন সক্রিয় ছিল। পুলিশি ঘেরাটোপে মিছিল করে বিজেপি, বজরঙ্গ দলের সদস্যরা।

শ্রীরাম জন্মোৎসব কমিটির পক্ষ থেকে নিউটাউন রামমন্দির থেকে দমদম হনুমান মন্দির পর্যন্ত একটি বিরাট শোভাযাত্রার আয়োজন করা হয়েছে। এই শোভাযাত্রাকে ঘিরে ব্যাপক পুলিশি বন্দোবস্ত নিউটাউন রামমন্দির চত্বরে। যে রাস্তা ধরে এই শোভাযাত্রা যাবে, সেখানেও পুলিশের নজরদারির ব্যবস্থা রাখা হয়েছে। কোনও অস্ত্রশস্ত্র নিয়ে যাতে এই শোভাযাত্রা না হয়, তার দিকেও নজর রেখেছে পুলিশ। মূলত পদযাত্রার সময় যাতে কোনও অশান্তি বা অপ্রীতিকর ঘটনা না ঘটে তার জন্য সতর্ক রয়েছে পুলিশ।

আরও পড়ুন: Hanuman Chalisa | ভারত নয়, কোন ৩ মহাদেশের শিল্পীরা হনুমান চালিসা গাইলেন, জেনে নিন

রামনবমী উপলক্ষে রামসেনার উদ্যোগে মিছিল হল হাওড়ায়। মিছিলে পা মেলালেন বিজেপি নেতা সজল ঘোষ। রামসেনার উদ্যোগে বৃহস্পতিবার সকালে এক শোভাযাত্রার আয়োজন করা হয়। মধ্য হাওড়ার খুরুট মোড় থেকে শুরু হয় ওই শোভাযাত্রা। এরপর ওই শোভাযাত্রা নেতাজি সুভাষ রোড, ঘোষপাড়া, দালালপুকুর, নতুন রাস্তা মোড়, রামচরণ শেঠ রোডের সাঁতরাগাছি মোড় হয়ে রামরাজাতলার রামমন্দিরে এসে শেষ হয়। রামসেনার পক্ষ থেকে কর্মীরা রামমন্দিরে পুজো দেন।

ওই মিছিলে রামসেনানীদের সঙ্গে পা মেলান কলকাতা পুরসভার বিজেপি কাউন্সিলর সজল ঘোষ, রাজ্য বিজেপির নেতা সঞ্জয় সিং ও উমেশ রাই সহ অন্যান্য নেতৃত্ব। রামনবমী উপলক্ষে তরোয়াল হাতে নিয়ে অস্ত্র মিছিলে অংশ নিতে দেখা যায় বিজেপি নেতাদের। যদিও বিজেপি নেতাদের দাবি এটা অস্ত্র মিছিল নয়। ধর্মীয় পরম্পরা মেনে মিছিল।

বীরভূমের বোলপুরে রামনবমীর বর্ণাঢ্য শোভাযাত্রায় তৃণমূল বিজেপি ভাইভাই। এদিন বোলপুরের রেল ময়দান থেকে রামনবমী উপলক্ষে বর্ণাঢ্য শোভাযাত্রা বের হয়। সেই মিছিলে তৃণমূল পরিচালিত বোলপুর পুরসভার চেয়ারম্যান পর্ণা ঘোষ, তৃণমূলের কাউন্সিলর ও বিজেপি নেতাকর্মীরা একসঙ্গে মিছিলে পা মেলান। রাজনৈতিক আঙিনায় যখন একে অপরকে এক ইঞ্চি জমি ছাড়তে নারাজ। এমতাবস্থায় রামনবমীর মিছিলে তৃণমূল বিজেপির যৌথ শোভাযাত্রা। এই বিরল ছবির সাক্ষী রইল বীরভূমের দুবরাজপুর।

এদিন বীরভূমের দুবরাজপুরেও রামনবমী উপলক্ষে মিছিল বের হয়। সেই বর্ণাঢ্য শোভাযাত্রায় পা মেলাতে দেখা গেল দুবরাজপুর বিধানসভার বিজেপি বিধায়ক অনুপ সাহা ও দুবরাজপুর তৃণমূল পরিচালিত পুরপ্রধান পীযূষ পান্ডে, দুবরাজপুর তৃণমূলের শহর সভাপতি স্বরূপ আচার্য সহ তৃণমূল কাউন্সিলরদের। রাজনীতির ঊর্ধ্বে উঠে রামনবমী উপলক্ষে রাজনৈতিক সহাবস্থান জেলা জুড়ে। সিউড়ি ১ নম্বর ব্লকের করিধ্যা গ্রাম পঞ্চায়েতের অন্তর্গত ছোড়া থেকে শোভাযাত্রা বের করে তৃণমূল কংগ্রেস। যার নেতৃত্ব দেন সিউড়ি বিধানসভার বিধায়ক তথা বীরভূম জেলা পরিষদের সভাধিপতি বিকাশ রায়চৌধুরী। অন্যদিকে সিউড়ির সিউড়িপাড়া থেকে একটি শোভাযাত্রা বের করা হয়। শুধু তাই নয় চৈতালি মোড়েও রামনবমী উপলক্ষে বিশেষ পুজোর আয়োজন করা হয়।

পাশাপাশি বাঁকুড়া জেলাতেও মহাসমারোহে পালিত হচ্ছে রামনবমী। এদিন রামনবমী উপলক্ষে বাঁকুড়া শহরের পাঁচবাগা ময়দান থেকে একটি বর্ণাঢ্য শোভাযাত্রা বের হয়। ঢাক,  ঢোল, তাসা সহযোগে এই শোভাযাত্রায় বিশেষ নজর কাড়ে মহিলা ঢাকিদের উপস্থিতি। শোভাযাত্রা শহরের বিভিন্ন রাস্তা অতিক্রম করে লালবাজার মোড় পর্যন্ত যায়। পুলিশের বেধে দেওয়া রুট ধরে চলে শোভাযাত্রা। অশান্তি এড়াতে বিশাল পুলিশি নিরাপত্তার ব্যবস্থাও রাখা হয় জেলা পুলিশের তরফে।